
	Comisia pentru buget, finanţe şi bănci
	
	Bucureşti,    19.04.2005  

Nr. 22/176


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, privind finanţarea Proiectului pentru modernizarea sistemului de informare şi cunoaştere în agricultură, semnat la Bucureşti la 28 ianuarie 2005, cu care comisia noastră a fost sesizată în fond cu adresa Biroului Permanent nr. P.L.X 132 din 18 aprilie 2005.
	PREŞEDINTE,

Mihai Nicolae Tănăsescu

Comisia pentru Buget,

Finanţe şi Bănci
Bucureşti,       19.04.2005  

Nr. 176
RAPORT

pentru ratificarea Acordului de împrumut dintre România 

şi Banca Internaţională pentru Reconstrucţie şi Dezvoltare, 

privind finanţarea Proiectului pentru modernizarea sistemului 

de informare şi cunoaştere în agricultură, semnat la 

Bucureşti la 28 ianuarie 2005
Cu adresa nr. P.L.X 132 din 18 aprilie 2005, Biroul permanent, conform art. 89 din Regulamentul Camerei Deputaţilor, republicat,  a sesizat  pentru examinare şi avizare în fond, Comisia pentru buget, finanţe şi bănci cu proiectul de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, privind finanţarea Proiectului pentru modernizarea sistemului de informare şi cunoaştere în agricultură, semnat la Bucureşti la 28 ianuarie 2005.

La  întocmirea raportului s-a avut în vedere avizul Consiliului Legislativ.

Prezentul proiect de lege are ca obiect de reglementare ratificarea Acordului de împrumut între România şi Banca Internaţională pentru Reconstrucţie şi Dezvoltare, în valoare de 41,4 milioane EURO, pentru finanţarea unui proiect ce va avea drept obiectiv principal îmbunătăţirea competitivităţii fermierilor şi procesatorilor de produse agricole.
Componentele proiectului se referă la:

1. Sprijinirea Autorităţii Naţionale Sanitar-Veterinară şi pentru Siguranţa Alimentelor (ANSVSA) şi a Unităţilor Fito-Sanitare pentru implementarea noilor prevederi legislative în domeniul siguranţei alimentare.

2. Sprijinirea implementării programelor de cercetare prioritare în scopul îmbunătăţirii competitivităţii agriculturii româneşti.

3. Sprijinirea înfiinţării unui sector de consultanţă şi informare cu privire la tehnologiile legate de producţie, controlul calităţii, siguranţa alimentelor, procesare şi marketing în conformitate cu cerinţele U.E.

Împrumutul va fi acordat pe o perioadă de 17 ani, cu 5 ani perioadă de garanţie şi se va rambursa în rate anuale egale începând cu anul 2010.

Proiectul de Lege face parte din categoria legilor ordinare, potrivit art. 76 din Constituţia României, republicată.

La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, domnul Flaviu Nicolae Lazin – secretar de stat în Ministerul Agriculturii, Pădurilor şi Dezvoltării Rurale, doamna Diana Peligrad – coordonator program şi doamna Monica Secăreanu – expert în cadrul Ministerul Finanţelor Publice.                          

La lucrările comisiei au fost prezenţi un număr de 22 deputaţi, din totalul de 26 membri ai comisiei.

Raportul comisiei a fost adoptat cu  unanimitate de voturi.

Proiectul  de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Senatului.
În urma dezbaterii proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, privind finanţarea Proiectului pentru modernizarea sistemului de informare şi cunoaştere în agricultură, semnat la Bucureşti la 28 ianuarie 2005, în şedinţa din data 19.04.2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern.

	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş

